Aigars Ozoliņš
Aigars Ozoliņš (dzimis 1970. gada 28. aprīlī Jelgavā) ir latviešu scenogrāfs. Mācījies Jelgavas 1. vidusskolā un Rīgas Lietišķās mākslas vidusskolā. Latvijas Mākslas akadēmijā mācījies gan Interjera nodaļā, gan Scenogrāfijas nodaļā, kas absolvēta 1996. gadā. Studiju laikā strādājis par mākslinieku izdevniecībās "Tapals" un "Nordik". Pēc akadēmijas absolvēšanas sācis strādāt Dailes teātrī par galveno mākslinieku. 2007. gadā kļuvis par Latvijas Nacionālā teātra galveno mākslinieku. Veidojis scenogrāfijas Dailes teātrī, Nacionālajā teātrī, Jaunajā Rīgas teātrī, Latvijas Nacionālajā operā, Rīgas Krievu teātrī, Valmieras teātrī, Latvijas Leļļu teātrī, Teātra Observatorijā, Liepājas teātrī un Daugavpils teātrī. Veidojis arī noformējumu vairākiem pasākumiem un koncertiem.